ΓΡΑΠΤΗ ΕΡΩΤΗΣΗ E-3332/98

υποβολή: Roberto Mezzaroma (PPE) προς την Επιτροπή

(10 Νοεμβρίου 1998)

Θέμα: Πολιτισμός

Είναι γνωστό το τεράστιο χάσμα που υπάρχει ανάμεσα στην Ευρώπη της πολιτικής και της οικονομίας και την Ευρώπη του πολιτισμού που βρίσκεται ακόμη στο στάδιο της ελεύθερης ανταλλαγής μεταφράσεων.

Στον τομέα του πολιτισμού, πρέπει να υπερβούμε τη φάση της ελεύθερης αγοράς των μεταφράσεων και να καταλήξουμε σε ένα σύστημα που θα δημιουργεί προϋποθέσεις για ένα ευρωπαϊκό κοινό.

Η πρόταση αυτή παρουσιάστηκε στην 50ή έκθεση βιβλίου της Φρανκφούρτης από τον εκδότη Laterza, ο οποίος προκειμένου να προασπίσει και να διατηρήσει την ταυτότητα των μικρών και μεσαίων εκδοτικών οίκων προτείνει έαν "university press" της Ευρώπης που θα προωθήσει την έρευνα και την κυκλοφορία των ιδεών που απευθύνονται στους νέους, με έδρα το Ευρωπαϊκό Πανεπιστήμιο της Φλωρεντίας και με στόχο τον έλεγχο της επιστημονικής εγκυρότητας των κειμένων.

Η μόνη συμβολή που ζητείται από την Ευρωπαϊκή Ένωση είναι η χρηματοδότηση των μεταφράσεων; οι εκδότες και τα μετέχοντα κράτη μέλη θα αναλάβουν τον επιχειρηματικό κίνδυνο των εκδόσεων.

Μπορεί να μας πει η Επιτροπή κατά πόσον η πρόταση είναι εφαρμόσιμη, ποιες θα ήταν οι διαδικασίες για τη διαμόρφωση ενός τέτοιου μηχανισμού και πότε θα μπορούσε να καταστεί λειτουργικός ο εν λόγω μηχανισμός;

Απάντηση του κ. Oreja εξ ονόματος της Επιτροπής

(7 Ιανουαρίου 1999)

Η Επιτροπή δεν μπορεί να χορηγήσει ενίσχυση σε πολιτιστικές πρωτοβουλίες παρά μόνο στο πλαίσιο των υφισταμένων προγραμμάτων της, και ειδικότερα στον τομέα του βιβλίου, της ανάγνωσης και της μετάφρασης, για σχέδια που εμπίπτουν στο πεδίο εφαρμογής του προγράμματος Ariane. Το πρόγραμμα αυτό έχει ως στόχο να ενθαρρύνει τη συνεργασία μεταξύ των κρατών μελών στον τομέα του βιβλίου και της ανάγνωσης, να ενισχύει και να συμπληρώνει τη δράση του στον τομέα αυτό ώστε να συμβάλει στην ανάπτυξη των πολιτισμών σεβόμενο τις εθνικές και περιφερειακές πολυμορφίες τους, να αυξάνει τη γνώση και τη διάδοση της λογοτεχνικής δημιουργίας και της ιστορίας των ευρωπαϊκών λαών καθώς και την πρόσβαση των ευρωπαίων πολιτών σε αυτές με την ενίσχυση της μετάφρασης λογοτεχνικών και θεατρικών έργων, την υποστήριξη των σχεδίων συνεργασίας που εκτελούνται από κοινού και την τελειοποίηση των ειδικών που δραστηριοποιούνται στον τομέα αυτό.

Το πρόγραμμα αυτό, σύμφωνα με την απόφαση για τη θέσπισή του (αριθ. 2085/97/ΕΚ)(1), θα έπρεπε να είχε τελειώσει το 1998. Το περασμένο Σεπτέμβριο η Επιτροπή - στην προσπάθειά της να εξασφαλίσει τη συνέχιση των δραστηριοτήτων της Κοινότητας στον τομέα του βιβλίου και της ανάγνωσης πριν την έναρξη της ισχύος του προγράμματος "Πολιτισμός 2000", η οποία προβλέπεται για την 1η Ιανουαρίου 2000 - πρότεινε στο Κοινοβούλιο την παράταση του προγράμματος Ariane για το έτος 1999. Το Κοινοβούλιο στις 9 Οκτωβρίου 1998 καθώς και το Συμβούλιο κατά τη συνεδρίασή του της 17ης Νοεμβρίου 1998 ενέκριναν την παράταση του προγράμματος αυτού με τον ίδιο προϋπολογισμό όπως και κατά το 1998.

Εντός του Ιανουαρίου του 1999 πρόκειται να δημοσιευθεί στην Επίσημη Εφημερίδα μια νέα πρόσκληση υποβολής υποψηφιοτήτων για το πρόγραμμα Ariane στο πλαίσιο του ιδίου προγράμματος. Κατά συνέπεια οι πολιτιστικοί φορείς των χωρών που συμμετέχουν θα έχουν τη δυνατότητα να παρουσιάσουν τα σχέδιά του μέχρι το Μάιο του 1999 που λήγει η προθεσμία.

Εάν επιλεγεί τελικά το σχέδιο, μετά την αξιολόγηση όλων των προτάσεων που θα υποβληθούν, θα είναι δυνατόν να τεθεί σε εφαρμογή το δεύτερο εξάμηνο του 1999.

(1) ΕΕ L 291 της 24.10.1997.